Elimistön luontaisesti korkea testosteronipitoisuus antaa etumatkaa naisurheilijoille, raportoi British Journal of Sports Medicine -lehdessä julkaistu tutkimus.

”Tämä etu pitäisi ottaa huomioon, kun punnitaan naisten kilpailukelpoisuutta”, esittävät tutkimuksen tekijät, kansainvälisen yleisurheiluliiton (IAAF) tutkimusjohtaja Pierre-Yves Garnier ja tutkija Stéphane Bermon Côte d’Azurin yliopistosta tiedotteessa.

Hyperandrogenismi on tila, jossa elimistö tuottaa liikaa testosteronia. IAAF julisti sen vuonna 2011 mahdolliseksi esteeksi naisurheilijan osallistumiselle kilpailuihin, mutta kaksi vuotta sitten intialainen pikajuoksija Dutee Chand haastoi säännön.

Urheilun oikeusturvalautakunta (CAS) katsoi, ettei hyperandrogenismin vaikutuksista urheilusuorituksiin ole tarpeeksi tieteellistä näyttöä, ja Chand ja muut luontaisesti paljon testosteronia tuottavat naiset saivat toistaiseksi luvan kilpailla ilman arvoja madaltavia hormonihoitoja.

IAAF:lle annettiin kaksi vuotta aikaa toimittaa lisää tutkimustuloksia aiheesta. Jos hyperandrogenismin yhteydestä menestykseen ei löytyisi näyttöä, se pyyhittäisiin yli perusteista kilpailukiellolle, CAS ilmoitti.

Garnier ja Bermon vastasivat vaatimukseen. He kävivät läpi vuosien 2011 ja 2013 maailmanmestaruuskisoissa kilpailleilta mies- ja naisurheilijoilta mitattuja testosteroniarvoja ja vertasivat niitä kilpailumenestykseen.

Mukaan otettiin 2 127 suoritusta. Urheilijoiden lukumäärä oli tätä pienempi, koska osa osallistui useampaan mittelöön.

Urheilijat luokiteltiin testosteroniarvojen perusteella kolmeen pitoisuusryhmään.

Osoittautui, että naiset, joiden veressä oli eniten testosteronia, pärjäsivät parhaiten 400 metrin juoksussa (etu matalimpaan testosteroniryhmään verrattuna oli 2,73 prosenttia), 400 metrin aidoissa (2,78 prosenttia), 800 metrin aidoissa (1,78 prosenttia ), moukarinheitossa (4,53 prosenttia) sekä seiväshypyssä (2,94 prosenttia).

Samaa ei havaittu miehistä. Lajikohtaisia eroja kylläkin ilmeni: pikajuoksijoiden veressä virtasi muita enemmän testosteronia, heittolajeja harjoittavilla taas vähemmän.

Testosteroni lisää hapen määrää kudoksissa ja voi kohentaa avaruudellista hahmotuskykyä.

Tutkimuksesta ei voi vetää päätelmiä syy-yhteydestä, mutta tulos vihjaa, että naiset voivat hyötyä testosteronin antamasta lisäpotkusta, Garnier ja Bermon sanovat.

Testosteroni muun muassa lisää hapen määrää kudoksissa ja saattaa kohentaa naisten avaruudellista hahmotuskykyä, mikä taas on olennaista heittolajeissa.

”Androgeenit vaikuttavat lihasmassaan, punasolujen tuotantoon sekä aggressiivisuuteen”, kaksikko kiteyttää.

IAAF korostaa, että nyt julkaistu tutkimus ei vaikuta vielä elokuun maailmanmestaruuskisoihin.